Naționala României de fotbal va avea probleme serioase de lot pentru Jocurile Olimpice. Ce se întâmplă cu stranierii.
Mirel Rădoi a anunțat că se așteaptă la probleme de lot pentru Jocurile Olimpice. Selecționerul României a anunțat deja o listă preliminară de fotbaliști pentru Tokyo. Jocurile Olimpice sunt programate pentru perioada 23 iulie – 8 august.
Jocurile Olimpice se apropie, iar naționala României de fotbal va avea probleme serioase de lot. Nicio echipă nu e obligată să lase jucătorii să meargă la Tokyo, iar Mirel Rădoi va trebui să încropească un efectiv de 18 jucători din cei care nu vor fi blocați de cluburile lor."Din păcate nu depinde de ei și avem deja câteva refuzuri de la cluburi. Cred că nu o să putem să fim cu jucătorii pe care noi ni-i dorim pentru că este într-o perioadă în care cluburile sunt angrenate în tururi preliminare sau pregătiri într-un cantonament și va exista între noi și ei o negociere. Nu îmi pică bine, dar până la urmă va trebui să găsim soluții", a declarat Mirel Rădoi.Între timp, naționalele puternice ar putea să aibă vedetele la Tokyo. Kylian Mbappe este pe lista preliminară a naționalei olimpice a Franței, iar Neymar și-a exprimat dorința de a participa din nou la Jocurile Olimpice.